Landsréttur sýknaði í gær íslenska ríkið af ríflega níutíu milljóna króna kröfu fyrrverandi landeigenda á Geysissvæðinu. Þeir höfðu krafist þess að ríkið greiddi verðbætur ofan á kaupverðið.
Íslenska ríkið keypti árið 2016 75% hlut Geysissvæðisins í Haukadal, en fyrir hafði ríkið átt fjórðung. Í kaupsamningnum var ekki kveðið á um kaupverð heldur samið um að óháðir matsmenn skyldu fengnir til að ákvarða það.
Matsgerðin tók nokkurn tíma og tafðist enn þegar ríkið áfrýjaði upphaflegri ákvörðun matsmanna til svokallaðrar yfirmatsnefndar  í samræmi við skilmála samningsins. Í apríl 2019, tæpum þremur árum eftir að kaupin gengu í gegn og ríkið fékk yfirráð yfir landinu, komst yfirmatsnefndin að þeirri ákvörðun að kaupverðið skyldi vera einn milljarður og níu milljónir króna, miðað við kaupdag.
Í niðurstöðu nefndarinnar var tekið fram að ef sú fjárhæð væri framreiknuð miðað við breytingar á byggingarvísitölu frá kaupdegi væri hún 91 milljónum krónum hærri.
Ríkið greiddi landeigendum í kjölfarið einn milljarð og níu milljónir, en landeigendurnir töldu sig hlunnfarna um milljónirnar 91 sem matsnefndin hafði kallað verðbætur og stefndu ríkinu. Landsréttur hafnaði kröfu landeigenda. Samið hefði verið um að matsnefndin ákvarðaði kaupverð, en ekki að henni yrði falið að leggja mat á vexti og verðbætur. Staðfesti Landsréttur þar með úrskurð héraðdóms frá í fyrra.